Subject: Path: /Published/DieBurgerWes/2007/12/21/SK/Texts/GBplagiaatvervolg.xml Creator: system Last Modified by: system Print Chanal: DieBurgerWes Edition: SK Publication Date: 20071221 Section: Entertainment Folio: Page Ref: 16 Book: Source: Methode
From: <Saved by Windows Internet Explorer 7>
Date: Fri, 11 Jan 2008 18:46:11 +0200

Redakteur beaam aantygings oor
plagiaat

‘Fit to Govern’ vroeër al in omstredenheid gedompel

Gerrit brand
DIE persoon wat die boek Fit to Govern X The
Native Intelligence of Thabo Mbeki geredigeer het, meen dat aantygings van
plagiaat teen die skrywer, Ronald Suresh Roberts, “waarskynlik waar”
is.
“Ek is nie ’n plagiaatjagter nie, maar dit lyk beslis na plagiaat vir
my,” het James Sanders telefonies uit Birmingham, Engeland, aan Die Burger
gesê.
Sanders, ’n historikus wat navorsing vir Anthony Sampson se
Nelson Mandela X The Authorised Biography gedoen en self die boek
Apartheid’s Friends X The Rise and Fall of South Africa’s Secret Service geskryf
het, baseer sy uitlating op die getuienis wat verskaf word in Anthony Brink se
Lying and Thieving X spesifiek die 17 voorbeelde daaruit wat in detail deur
James Myburgh op sy blog, Politicsweb, bespreek word.
Volgens
Sanders beteken plagiaat “om iemand anders se werk te neem en as jou eie
uit te gee”.
“Dit sluit in gekopieerde aanhalings en sleutelpunte.”

Die meeste van die voorbeelde van vermeende plagiaat wat Brink en Myburgh
gee, betref juis aanhalings wat in Brink se werk voorkom en oënskynlik
onveranderd, maar sonder erkenning, deur Roberts gereproduseer is X tot op die
tekssnitte en ellipse toe. Myburgh wys selfs op transkripsiefoute wat deur Brink
gemaak is en ook in Roberts se aanhalings voorkom.
Een voorbeeld is ’n
aanhaling uit die Sondagkoerant Rapport waarvan die Engelse vertaling in
Roberts se boek woordeliks ooreenstem met dié in Brink se Just Say Yes, Mr
President X sonder erkenning aan Brink.
Dié voorbeeld is, saam met nog meer
as 40 ander uit Brink se Lying and Thieving, reeds op 9 November per e-pos vir
kommentaar aan Roberts voorgelê. Roberts het onderneem om op elke
individuele aantyging te reageer. Ná herhaaldelike verdere navrae het Roberts
onlangs versoek dat “dié teistering gestaak word” en aangedui dat hy Die
Burger nie meer oor die aantygings te woord wil staan nie. Hy volstaan met
die stelling dat “niks in enige van die aantygings kwalifiseer as
‘plagiaat’ . . . nie”.
Sanders verskil hiermee: “Die 17 voorbeelde (wat
Myburgh uitlig) is taamlik skokkend. Ek sal graag wil hoor hoe Roberts daarop
antwoord.
“As ’n redakteur moet jy die skrywer vertrou, maar wat Roberts
gedoen het, is luiheid, knip-en-plak-werk. Hy kon darem na die biblioteek gegaan
en (die aanhalings) bevestig het.
“Dis iets wat skrywers sonder
gevorderde akademiese opleiding geneig is om te doen. Roberts verstaan nie die
rigiditeit van aanhaal nie. Dis ’n misdaad van onbevoegdheid.
“Die normale
reaksie in sulke gevalle is dat die uitgewer en skrywer in ’n
verklaring om verskoning vra, die boek van die rakke verwyder en ’n nuwe,
gekorrigeerde uitgawe publiseer.”
Die Burger het vroeër berig Roberts se
uitgewer het die beplande herdruk van Fit to Govern gestaak totdat daar
uitsluitsel oor Brink se aantygings is.
Fit to Govern is vroeër al in
omstredenheid gedompel toe dit aan die lig gekom het dat Absa, ná die tussenkoms
van Essop Pahad, minister in die presidensie, die boek met sowat R1,5 miljoen
geborg het.
Aan Die Burger is intussen deur ’n betroubare bron, wat anoniem
wou bly uit vrees vir negatiewe werkverwante reperkussies, bevestig
dat Roberts ook geld van die Edcon-groep ontvang het in ruil vir CNA se
eksklusiewe reg om die boek vir ’n ooreengekome tydperk te verkoop.
Volgens
Brink is R500 000 betaal, maar Edcon wou dit nie bevestig nie en Roberts ontken
dit.